রবীন্দ্র সরোবরের লিলিপুল থেকে হরিণ চুরির অভিযোগ আগেই ছিল। এবারে হাঁস চুরির। আর এর জেরে ফের প্রশ্ন উঠে পড়েছে সরোবরের নিরাপত্তা ব্যবস্থা নিয়ে। 
সরোবর কর্তৃপক্ষ জানিয়েছেন, এর আগে নিরাপত্তার কারণেই এখানে হরিণ রাখা সম্ভব হয়নি। কিন্তু হাঁস চুরির ঘটনা নজিরবিহীন। পুলিশকেও বিষয়টি জানানো হয়েছে। সরোবরে নিরাপত্তা জোরদার করারও সিদ্ধান্ত নিয়েছেন কর্তৃপক্ষ।
রবীন্দ্র সরোবর কলকাতা মেট্রোপলিটন ডেভেলপমেন্ট অথরিটি’র (কেএমডিএ) অন্তর্ভুক্ত। সরোবরের ভারপ্রাপ্ত কেএমডিএ’র এক আধিকারিক জানান, কয়েকটি স্বেচ্ছাসেবী সংস্থার উদ্যোগে সরোবরে হাঁস ছাড়া হয়েছিল কয়েকমাস আগে। এখন হাঁসের সংখ্যা প্রায় ৬০টি। সরোবরের দ্বীপে হাঁসেদের থাকার জন্য একটি জায়গা করে দেওয়া হয়েছে। স্বেচ্ছাসেবী সংস্থাগুলির পক্ষ থেকেই হাঁসগুলিকে খাবার দেওয়া হয়। অনেক সময় সরোবরের কর্মীরাও তাদের খাবার দেন।
সূত্রের খবর, কয়েকদিন আগে প্রাতর্ভ্রমণকারীরা খেয়াল করেন, কয়েকজন যুবক সরোবর থেকে হাঁস চুরির চেষ্টা করছে। তাঁরা চেঁচামেচি করতেই ওই যুবকেরা পালিয়ে যায়। পরে দেখা যায়, দু’টি হাঁস চুরি হয়ে গিয়েছে। কয়েকজন প্রাতর্ভ্রমণকারী হাঁস নিয়ে পালানো অবস্থায় ওই যুবকদের ছবি তুলে সরোবর কর্তৃপক্ষের কাছে জমা দেন। এরপরেই টনক নড়ে সরোবর কর্তৃপক্ষের। 
সরোবরের ভারপ্রাপ্ত আধিকারিক সুধীন নন্দী বলেন, ‘‘হাঁস চুরির ঘটনা খুবই দু্র্ভাগ্যজনক। সরোবরে নিরাপত্তা ব্যবস্থা আগের চেয়ে অনেক বেশি জোরদার করা হয়েছে। তা সত্ত্বেও এই ঘটনা কী করে ঘটল তা তদন্তসাপেক্ষ। টহলদারি আরও জোরদার করার জন্য নির্দেশ দেওয়া হয়েছে।’’ সরোবরের ১৬টি গেটে তিন শিফ্‌টে একজন করে নিরাপত্তারক্ষী থাকলেও বাকি ১০ জন এলাকায় টহলদারি চালাতে পারে। টালিগঞ্জের দিকে সরোবরের একাংশে প্রাচীর ভেঙে যাওয়ায় সেই অরক্ষিত জায়গা দিয়ে আশপাশের অঞ্চলের ছেলেরা ঢুকে পড়ে। কার্যত একটি শিফ্‌টে তিনজনের পক্ষে নজর রাখা সমস্যার বলেও আধিকারিকদের বক্তব্য। টালিগঞ্জ প্ল্যাটফর্ম তৈরির জন্য সরোবরের সীমানার প্রাচীর ভাঙতে হয়েছিল রেলকে। সরোবর কর্তৃপক্ষ এই অংশটির কাজ ফের শুরু করেছেন বলে কর্তৃপক্ষের দাবি।